ΚΑΝΟΝΙΣΜΟΣ (ΕΟΚ) αριθ. 538/93 ΤΗΣ ΕΠΙΤΡΟΠΗΣ της 9ης Μαρτίου 1993 για τροποποίηση του κανονισμού (ΕΟΚ) αριθ. 3886/92 για τον καθορισμό των λεπτομερειών εφαρμογής όσον αφορά τα καθεστώτα επιδοτήσεων που προβλέπονται στον κανονισμό (ΕΟΚ) αριθ. 805/68 του Συμβουλίου για την κοινή οργάνωση αγοράς στον τομέα του βοείου κρέατος και για την κατάργηση των κανονισμών (ΕΟΚ) αριθ. 1244/82 και (ΕΟΚ) αριθ. 714/89

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 για την κοινή οργάνωση αγοράς στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 125/93 (2), και ιδίως το άρθρο 4β παράγραφος 8, το άρθρο 4γ παράγραφος 4, το άρθρο 4δ παράγραφος 8 και το άρθρο 4ε παράγραφος 5,

Εκτιμώντας:

ότι με τον κανονισμό (ΕΟΚ) αριθ. 125/93 έχουν ρυθμιστεί ορισμένα ειδικά προβλήματα που δεν είχαν ακόμη επιλυθεί από τη μεταρρύθμιση της γεωργικής πολιτικής στον τομέα του βοείου κρέατος- ότι, εξάλλου, αποδείχτηκε αναγκαίο να συμπληρωθούν ορισμένες διατάξεις όσον αφορά τους λεπτομερείς κανόνες εφαρμογής- ότι, κατά συνέπεια, πρέπει να προσαρμοσθεί ο κανονισμός (ΕΟΚ) αριθ. 3886/92 της Επιτροπής (3)-

ότι ο περιορισμός των ζώων που μπορούν να επωφεληθούν από την επιδότηση λόγω σφαγής εκτός εποχής στα ευνουχισμένα άρρενα βοοειδή επιτρέπει την πρόσβαση και άλλων κρατών μελών στο καθεστώς αυτό- ότι πρέπει, ως εκ τούτου, να μεταβληθεί η ημερομηνία λήξης της προθεσμίας για τον καθορισμό των επιλέξιμων κρατών μελών και να ληφθούν υπόψη οι ιδιαιτερότητες του καθεστώτος χορήγησης της ειδικής επιδότησης κατά τη σφαγή-

ότι η δημιουργία πρόσθετων δικαιωμάτων για την επιδότηση στη θηλάζουσα αγελάδα που συνδέεται με την αύξηση της μεγίστης ποσότητας αναφοράς γάλακτος, καθώς και η κατάργηση του ορίου των δέκα ζώων μεικτών εκμεταλλεύσεων που μπορούν να ωφεληθούν από την επιδότηση αυτή, απαιτούν τον καθορισμό λεπτομερών κανόνων όσον αφορά τη χορήγησή τους σε μεμονωμένους παραγωγούς- ότι οι εν λόγω κανόνες πρέπει να αφορούν ιδίως την υποβολή και το περιεχόμενο των αιτήσεων καθώς και τους όρους ελέγχου αυτών- ότι, εξάλλου, πρέπει να προβλεφθούν ειδικοί μεταβατικοί κανόνες που επιτρέπουν την αρμονική διαχείριση του καθεστώτος επιδότησης κατά το πρώτο έτος εφαρμογής του, λαμβανομένων ιδίως υπόψη των διαφορετικών περιόδων κράτησης που πρέπει να τηρηθούν-

ότι η επιλογή Α όπως προβλέπεται στο άρθρο 8 παράγραφος 1 του κανονισμού (ΕΟΚ) αριθ. 3886/92 στο πλαίσιο της χορήγησης της επιδότησης κατά τη σφαγή των ζώων, δεν επιτρέπει τη χορήγηση της επιδότησης χωριστά για τη δεύτερη ομάδα ηλικίας κατά την έννοια του άρθρου 2 παράγραφος 2 του εν λόγω κανονισμού- ότι προκειμένου να αποφεύγονται οι διακρίσεις σε σχέση με το γενικό καθεστώς χορήγησης της επιδότησης, πρέπει να ενσωματωθεί η δυνατότητα αυτή στην εν λόγω επιλογή-

ότι είναι, εξάλλου σκόπιμο, να ρυθμιστούν ορισμένα ζητήματα διατύπωσης ή τεχνικής φύσεως-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Βοείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3886/92 τροποποιείται ως εξής:

1. Στα άρθρα 28 και 35 ο όρος "κατάθεση" αντικαθίσταται από τον όρο "υποβολή".

2. Το άρθρο 8 παράγραφος 1 πρώτη περίπτωση αντικαθίσταται από το ακόλουθο κείμενο:

"- χορήγηση για την πρώτη ή δεύτερη ομάδα ηλικίας και συνολική χορήγηση για τις δύο ομάδες ηλικίας μαζί, υπό τον όρο ότι το επιτρέπει η διάρθρωση της παραγωγής τους (επιλογή Α)."

3. Το άρθρο 15 στοιχείο γ) πρώτη περίπτωση αντικαθίσταται από το ακόλουθο κείμενο:

"- δύο μήνες πριν από τη σφαγή ή την πρώτη διάθεση στην αγορά των ζώων που αποτελούν αντικείμενο αίτησης για την πρώτη ή την δεύτερη ομάδα ηλικίας- στην περίπτωση αυτή, είναι επιλέξιμα μόνο τα ζώα τα οποία, στην αρχή της περιόδου κράτησης, έχουν ηλικία κυμαινόμενη μεταξύ των ορίων που προβλέπονται στο άρθρο 2 παράγραφος 2."

4. Στο άρθρο 19, η ημερομηνία "31 Δεκεμβρίου 1992" αντικαθίσταται από την ημερομηνία "28 Φεβρουαρίου 1993".

5. Στο άρθρο 21 παράγραφος 2, το δεύτερο εδάφιο αντικαθίσταται από το ακόλουθο κείμενο:

"Η αίτηση συνοδεύεται από εθνικά διοικητικά έγγραφα, εκτός αν πρόκειται για ζώα στα οποία έχει χορηγηθεί ειδική επιδότηση αποκλειστικά δυνάμει του παλαιού άρθρου 4α του κανονισμού (ΕΟΚ) αριθ. 805/68 και στην περίπτωση των κρατών μελών που εφαρμόζουν το άρθρο 15 στοιχείο α)."

6. Στο άρθρο 23 οι όροι "άρθρο 4δ παράγραφος 5" αντικαθίστανται από τους όρους "άρθρο 4δ παράγραφοι 5 και 6".

7. Το άρθρο 27 παράγραφος 3 πρώτη πρόταση αντικαθίσταται από το ακόλουθο κείμενο:

"Ανακοινώνεται σε κάθε παραγωγό, το ταχύτερο δυνατό και το αργότερο στις 31 Οκτωβρίου 1993, το ποσό του ατομικού ανωτάτου ορίου αυτού, συμπεριλαμβανομένων των προσθέτων δικαιωμάτων που παραχωρούνται σύμφωνα με το άρθρο 4δ παράγραφος 6 τρίτο εδάφιο του κανονισμού (ΕΟΚ) αριθ. 805/68."

8. Στο άρθρο 29 προστίθεται η ακόλουθη νέα περίπτωση:

"- ο αριθμός των προσθέτων δικαιωμάτων που χορηγούνται στους παραγωγούς δυνάμει του άρθρου 4δ παράγραφος 6 τρίτο εδάφιο του κανονισμού (ΕΟΚ) αριθ. 805/68."

9. Παρεμβάλλεται το ακόλουθο νέο άρθρο 30α:

"Άρθρο 30α

Πρόσθετα δικαιώματα

1. Κάθε παραγωγός που είναι ενδεχομένως επιλέξιμος για επιδότηση στη θηλάζουσα αγελάδα για το 1993 δυνάμει του άρθρου 4δ παράγραφος 6 πρώτο εδάφιο του κανονισμού (ΕΟΚ) αριθ. 805/68 όπως διατυπώθηκε από τον κανονισμό (ΕΟΚ) αριθ. 125/93, μπορεί να υποβάλλει κατά τη διάρκεια περιόδου που πρόκειται να καθορισθεί από το κράτος μέλος εντός του χρονικού διαστήματος που μεσολαβεί από τις 15 Φεβρουαρίου μέχρι τις 15 Μαΐου, αίτηση χορηγήσεως προσθέτων δικαιωμάτων κατά την έννοια του τρίτου εδαφίου του εν λόγω άρθρου 4δ παράγραφος 6. Η αίτηση αυτή περιλαμβάνει κάθε αναγκαία πληροφορία και ιδίως:

- τον αριθμό και την διεύθυνση του παραγωγού,

- τον αριθμό των προσθέτων δικαιωμάτων στην επιδότηση της οποίας ζητείται η χορήγηση,

- δήλωση του παραγωγού ότι έχει διατηρήσει, από την 1η Ιανουαρίου 1993, ένα αριθμό επιλέξιμων θηλαζουσών αγελάδων ίσο με τον αριθμό των ζητουμένων προσθέτων δικαιωμάτων και των δικαιωμάτων στην επιδότηση που έχουν ήδη παραχωρηθεί σύμφωνα με το άρθρο 4δ παράγραφοι 2 και 3 του κανονισμού (ΕΟΚ) αριθ. 805/68,

- τη δέσμευση εκ μέρους του παραγωγού να διατηρήσει τον αριθμό των αγελάδων που αναφέρονται στην τρίτη περίπτωση μέχρι τις 30 Ιουνίου 1993,

- δήλωση στην οποία αναφέρεται η ατομική ποσότητα αναφοράς γάλακτος που έχει παραχωρηθεί στον παραγωγό κατά την έναρξη της περιόδου των δώδεκα μηνών εφαρμογής του καθεστώτος συμπληρωματικής εισφοράς που αρχίζει το ημερολογιακό έτος 1993. Στην περίπτωση κατά την οποία η ποσότητα αυτή δεν είναι γνωστή κατά την ημερομηνία υποβολής της αιτήσεως, η εν λόγω ποσότητα ανακοινώνεται στην αρμόδια αρχή το ταχύτερο δυνατόν.

2. Οι αιτήσεις υποβάλλονται σε μέτρα διαχείρισης και ελέγχου ανάλογα με εκείνα που προβλέπονται στον κανονισμό (ΕΟΚ) αριθ. 3887/92 της Επιτροπής (*). Όταν διαπιστωθεί ότι ο αριθμός των ζώων που πρέπει να διατηρηθούν υπερβαίνει τον αριθμό των ζώων που πραγματικά διαπιστώνεται, ο αριθμός των ζητηθέντων δικαιωμάτων μειώνεται κατά τα ποσοστά που προβλέπονται στο άρθρο 10 του εν λόγω κανονισμού.

(*) ΕΕ αριθ. L 391 της 31. 12. 1992, σ. 36."

10. Στο άρθρο 37 πρώτο εδάφιο, ο αριθμός "37" αντικαθίσταται από τον αριθμό "36".

11. Στο άρθρο 58 το υπάρχον κείμενο γίνεται παράγραφος 1 και προστίθενται οι ακόλουθοι νέοι παράγραφοι 2 και 3:

"2. Για τη χορήγηση επιδότησης στη θηλάζουσα αγελάδα για το 1993, τα πρόσθετα δικαιώματα που παραχωρούνται σύμφωνα με το άρθρο 4δ παράγραφος 6 τρίτο εδάφιο του κανονισμού (ΕΟΚ) αριθ. 805/68 λαμβάνονται υπόψη, ακόμη και αν η χορήγηση αυτών έλαβε χώρα μετά την υποβολή της αιτήσεως χορηγήσεως της πριμοδοτήσεως.

3. Για το 1993, το άρθρο 24 παράγραφος 2 δεν εφαρμόζεται στις αιτήσεις που υποβάλλονται δυνάμει του άρθρου 4δ παράγραφος 6 του κανονισμού (ΕΟΚ) αριθ. 805/68."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 9 Μαρτίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 18 της 27. 1. 1993, σ. 1.

(3) ΕΕ αριθ. L 391 της 31. 12. 1992, σ. 20.